ಕೇಕ್ ಕತ್ತರಿಸಲು ಚಾಕು ಕೇಳಿದ್ದಕ್ಕೆ ಮಹಿಳೆ ಮೇಲೆ ವೇಟರ್ ಹಲ್ಲೆ!

ಮುಂಬೈ: ಹೋಟೆಲಿನಲ್ಲಿ ಮಹಿಳೆಯೊಬ್ಬರು ತನ್ನ ಮದುವೆ ವಾರ್ಷಿಕೋತ್ಸವ ಆಚರಣೆ ಮಾಡುತ್ತಿದ್ದ ವೇಳೆ ಕೇಕ್ ಕತ್ತರಿಸಲು ಚಾಕು ಕೇಳಿದ್ದಕ್ಕೆ ವೇಟರ್ ಆಕೆಯ ಮೇಲೆ ಹಲ್ಲೆ ಮಾಡಿರುವ ಘಟನೆ ಮುಂಬೈನ ಜೆ.ಬಿ ನಗರದಲ್ಲಿ ನಡೆದಿದೆ.

ನಿಶಾಂತ್ ಗೌಡ(23) ಹಲ್ಲೆ ಮಾಡಿರುವ ವೇಟರ್ ಎಂದು ಗುರುತಿಸಲಾಗಿದೆ. ಫರ್ಜಾನಾ ಮಿರಾತ್(30) ಹಲ್ಲೆಗೊಳಗಾದ ಮಹಿಳೆ. ಭಾನುವಾರ ಬೆಳಗ್ಗೆ ಫರ್ಜಾನಾ ದಕ್ಷಿಣ ಆಫ್ರಿಕಾದಿಂದ ಭಾರತಕ್ಕೆ ಬಂದಿದ್ದರು. ಈ ವೇಳೆ ಜೆ.ಬಿ ನಗರದಲ್ಲಿರುವ ಹೋಟೆಲ್‍ಗೆ ತನ್ನ ತಾಯಿಯ ಜೊತೆಗೆ ಫರ್ಜಾನಾ ಹೋಗಿದ್ದಾರೆ. ಆಗ ಅಲ್ಲಿ 6ರಿಂದ 7 ಬಾರಿ ವೇಟರ್‍ನನ್ನು ಪದೇ ಪದೇ ಕರೆದು ತಿಂಡಿ ಆರ್ಡರ್ ಮಾಡಿದ್ದಾರೆ. ಅಲ್ಲದೆ ತನ್ನ ಮದುವೆ ವಾರ್ಷಿಕೋತ್ಸವದ ಆಚರಣೆ ಮಾಡಲು ಫರ್ಜಾನಾ ಕೇಕ್ ಕೂಡ ಆರ್ಡರ್ ಮಾಡಿದ್ದಾರೆ.

ಬಳಿಕ ಕೇಕ್ ಕತ್ತರಿಸಲು ಚಾಕು ನೀಡದ್ದಕ್ಕೆ ಮತ್ತೆ ನಿಶಾಂತ್‍ನನ್ನು ಕರೆದು ಚಾಕು ನೀಡುವಂತೆ ಕೇಳಿದ್ದಾರೆ. ಮೊದಲೇ ಕೋಪದಲ್ಲಿದ್ದ ವೇಟರ್ ಪದೇ ಪದೇ ಈ ಮಹಿಳೆ ಹಿಂಸೆ ನೀಡುತ್ತಿದ್ದಾಳೆಂದು ಚಾಕು ತಂದು ನೇರವಾಗಿ ಫರ್ಜಾನಾನ ಮೇಲೆ ಹಲ್ಲೆ ಮಾಡಿದ್ದಾನೆ. ಹಲ್ಲೆಗೈದ ಪರಿಣಾಮ ಮಹಿಳೆಯ ಕತ್ತಿನ ಮೇಲೆ ಗಾಯಗಳಾಗಿದ್ದು, ಸ್ಥಳೀಯ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದಾರೆ.

ಈ ಘಟನೆ ಕುರಿತು ಪೊಲೀಸರಿಗೆ ಮಹಿಳೆ ದೂರು ನೀಡಿದ್ದಾರೆ. ಆರೋಪಿಯನ್ನು ಜೆ.ಬಿ ನಗರ ಪೊಲೀಸರು ಬಂಧಿಸಿ, ವಿಚಾರಣೆ ನಡೆಸುತ್ತಿದ್ದಾರೆ ಎಂದು ಪೊಲೀಸರು ತಿಳಿಸಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv , ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್ ಮಾಡಿ: play.google.com/publictv